b'\n_START_ARTICLE_\nDangaus pusiaujas\n_START_SECTION_\nAp\xc5\xbevalga\n_START_PARAGRAPH_\nDangaus pusiaujas yra didysis apskritimas \xc4\xafsivaizduojamoje dangaus sferoje ir yra toje pa\xc4\x8dioje plok\xc5\xa1tumoje, kaip ir \xc5\xbdem\xc4\x97s pusiaujas. Kitais \xc5\xbeod\xc5\xbeiais tariant, tai yra \xc5\xbdem\xc4\x97s pusiaujo projekcija dangaus skliaute. D\xc4\x97l \xc5\xbdem\xc4\x97s a\xc5\xa1ies posvyrio, dangaus pusiaujas yra pasvir\xc4\x99s ~23,5\xc2\xb0 \xc4\xaf ekliptikos plok\xc5\xa1tum\xc4\x85.\n_START_SECTION_\nMatomumas i\xc5\xa1 \xc5\xbdem\xc4\x97s\n_START_PARAGRAPH_\nSteb\xc4\x97tojas, stovintis \xc5\xbdem\xc4\x97s pusiaujyje \xc4\xafsivaizduoja dangaus pusiauj\xc4\x85 kaip did\xc4\xafj\xc4\xaf apskritim\xc4\x85, einant\xc4\xaf per zenit\xc4\x85, nadyr\xc4\x85, ryt\xc5\xb3 ir vakar\xc5\xb3 ta\xc5\xa1kus, bei \xc5\xa1iuose ta\xc5\xa1kuose susikertant\xc4\xaf su horizontu sta\xc4\x8diu kampu. Jeigu steb\xc4\x97tojas juda \xc4\xaf \xc5\xa1iaur\xc4\x99 (ar pietus), dangaus pusiaujas sukasi \xc4\xaf pietus (ar \xc5\xa1iaur\xc4\x99) link horizonto. Kampas tarp zenit\xc4\x85, nadyr\xc4\x85, ryt\xc5\xb3 ir vakar\xc5\xb3 ta\xc5\xa1kus jungian\xc4\x8dio did\xc5\xbeiojo apskritimo ir dangaus pusiaujo bus visada lygus steb\xc4\x97tojo geografinei platumai \xcf\x86, o auk\xc5\xa1\xc4\x8diausiai pakilusio dangaus pusiaujo ta\xc5\xa1ko auk\xc5\xa1tis vir\xc5\xa1 horizonto bus 90\xc2\xb0-\xcf\x86. Dangaus pusiaujas yra projektuojamas \xc4\xaf begalyb\xc4\x99 dangaus sferoje, taigi steb\xc4\x97tojas visada matys vir\xc5\xa1 horizonto esan\xc4\x8dio dangaus pusiaujo pusapskritimio galus, besiremian\xc4\x8dius \xc4\xaf ryt\xc5\xb3 ir vakar\xc5\xb3 ta\xc5\xa1kus, nepaisant to, kurioje \xc5\xbdem\xc4\x97s vietoje b\xc5\xabt\xc5\xb3 steb\xc4\x97tojas. Geografiniame a\xc5\xa1igalyje dangaus pusiaujas bus horizonto lygiagret\xc4\x97, t. y. sutaps tiksliai su horizontu, taigi \xc4\x8dia esan\xc4\x8diam steb\xc4\x97tojui nebus prasm\xc4\x97s, kuria kryptimi yra rytai, o kuria vakarai. Visose platumose dangaus pusiaujas matomas tiksliai, nes steb\xc4\x97tojas yra nutol\xc4\x99s baigtiniu atstumu nuo \xc5\xbdem\xc4\x97s pusiaujo ir begaliniu atstumu nuo dangaus sferoje suprojektuoto dangaus pusiaujo._NEWLINE_Dangaus \xc5\xa1viesuliai, esantys dangaus pusiaujyje 12 valand\xc5\xb3 per par\xc4\x85 yra matomi i\xc5\xa1 viso pasaulio, bet jie kulminuoja zenite tik steb\xc4\x97tojams, esantiems \xc5\xbdem\xc4\x97s pusiaujyje.\n_START_SECTION_\nSaul\xc4\x97 dangaus pusiaujyje\n_START_PARAGRAPH_\nSaul\xc4\x97, jud\xc4\x97dama ekliptika dangaus pusiauj\xc4\x85 kerta du kartus per metus (kovo 20 arba kovo 21 ir rugs\xc4\x97jo 22 arba rugs\xc4\x97jo 23). Tuome skelbiamas lygiadienis. Kovo m\xc4\x97nes\xc4\xaf Saul\xc4\x97 pereina pavasario lygiadienio ta\xc5\xa1k\xc4\x85, o rugs\xc4\x97jo m\xc4\x97nes\xc4\xaf - rudens lygiadienio ta\xc5\xa1k\xc4\x85. Lygiadienio metu dienos ilgumas yra 12 valand\xc5\xb3 ir lygus nakties ilgumui.'